દીદીના વર્ગમાં ૩૧ વિદ્યાર્થીઓ હતાં, આમ પણ શિશુમંદિરોમાં ૩૫થી વધારે વિદ્યાર્થીઓ એક વર્ગમાં રાખતા નથી. દીદીનો બધાજ વિદ્યાર્થીઓ સાથે પારિવારિક સંબંધ હતો. છેલ્લા સાત વર્ષથી આ બાળકો સાથે એમનો મમતામયી નાતો હતો. શિશુમંદિરના નિયમ મુજબ વર્ષમાં બે વખત દરેક વિદ્યાર્થીને ઘરે જઈને તેના માતાપિતા સાથે વિદ્યાર્થીના વિકાસ માટે મુક્ત મને લાગણીપૂર્વક ચર્ચા વિચારણા તો થતી જ પરંતુ એ સિવાય અનૌપચારીક રીતે પણ તેઓ બીજી બે વખત વિદ્યાર્થીના ઘરે જઈ જ આવતા. આ જીવંત સંપર્કના આધારે જ તેમના વર્ગના બધાં જ વિદ્યાર્થીઓ ઉત્તમ શ્રેણીમાં જ ઉત્તીર્ણ થતાં. રવિવારે દીદી નબળાં લાગતા વિદ્યાર્થીઓને પોતાના ઘરે બોલાવતા, પોતે જાત્તે રસોઈ કરતા જાય અને સૌને ભણાવતા જાય. પોતે જાતે થાળી બનાવતા અને એ વિદ્યાર્થીઓને જમાડે, કોઈ કોઈને તો દીદી મોઢામાં કોળિયા આપીને પણ જમાડે !